**Nessus**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cât de singure sunt și stelele

Fără de noi! Dar pentru că știu

Că noi le privim cu ochi triști,

Melancolici și visători

Ies în fiecare seară pe boltă

Purtând pe cap coroane

De spini și lumini celeste.

Și sângele nostru matcă de fluturi

Roind sub candelele aprinse

Ale sorilor crepusculari

Arzând pe propriile ruguri

În bulboanele de vid ale timpului,

În volbura de ceață a eterului,

La maluri de nisip mișcător

Din care se umplu zilnic

Clepsidrele eternității.

Ca vulturii pleșuvi pe piscuri

Ne-am fi înălțat spre lumină

Și am fi trăit liberi și fericiți

Precum șerpii cei înțelepți

În grădinile Edenului.

Numai dacă de pe această insulă

Unde am fost sechestrați

N-am fi văzut într-o zi pe cer

Prima pasăre, ispită a zborului.

Și de atunci iată că și acum ardem

Pe propriul rug ca Nessus

Rătăcind, orbecăind prin pustiu,

Așteptând să ne crească iarăși aripi

Să trecem de hotarele nemărginirii

Să să ne reîntoarcem de unde am venit.

Copyright © 2017 Marin Mihalache